Desarticulen un grup dedicat a la distribució il·legal de videojocs
La policia ha detingut tres persones en el marc d'una operació contra una banda que es dedicava a la distribució il·legal de videojocs.
Redacció 04/08/2013 - 18.04 Actualitzat 04/08/2013 - 18.45
El grup venia cada disc dur carregat de videojocs no originals entre 80 i 160 euros.
La policia ha detingut tres persones en el marc d'una operació contra una banda que es dedicava a la distribució il·legal de videojocs. Segons la policia, el grup venia discos durs carregats amb entre 280 i 900 jocs de les consoles més populars del mercat sense l'autorització dels titulars dels drets. El grup hauria aconseguit 19.000 euros en un any.
A part de de les tres detencions, la policia ha intervingut quatre discos durs, cinc videoconsoles, quatre ordinadors i dos cartells publicitaris sobre els dos portals web i sobre els serveis que oferia el grup, que, entre altres, incloïen la manipulació tècnica d'aquests aparells per poder utilitzar videojocs no originals.
Segons la policia, el grup venia cada disc dur carregat de videojocs no originals entre 80 i 160 euros. Es podien pagar a través del sistema PayPal, per transferència bancària o per gir postal.
Els tres detinguts són l'administrador de les dues pàgines web en què s'anunciaven els discs durs i els serveis de reparació de consoles, el titular d'un dels comptes bancaris on es pagaven les comandes i, finalment, el remitent de les comandes que es feien via web.